P9_TA(2022)0302

Decizia Curții Supreme din SUA de a anula în Statele Unite drepturile legate de avort și necesitatea de a se asigura dreptul al avort și sănătatea femeilor în UE

Rezoluția Parlamentului European din 7 iulie 2022 referitoare la decizia Curții Supreme din SUA de a anula în Statele Unite drepturile legate de avort și la necesitatea de a se asigura dreptul al avort și sănătatea femeilor în UE (2022/2742(RSP))

(2023/C 47/22)

Parlamentul European,

— având în vedere Convenția europeană a drepturilor omului din 1950,

— având în vedere Convenția asupra eliminării tuturor formelor de discriminare față de femei din 1979,

— având în vedere Carta drepturilor fundamentale a Uniunii Europene (denumită în continuare „Carta”) din 2000,

— având în vedere rezoluția sa din 24 iunie 2021 referitoare la situația sănătății sexuale și reproductive și a drepturilor aferente în UE, în contextul sănătății femeilor (1),

— având în vedere rezoluția sa din 9 iunie 2022 intitulată „Amenințările globale la adresa drepturilor în materie de avort: posibila revocare a drepturilor în materie de avort în SUA de către Curtea Supremă” (2),

— având în vedere hotărârea Curții Supreme a SUA din 24 iunie 2022, care a revocat, cu cinci voturi pentru și patru împotrivă, hotărârea în cauza Roe/Wade, anulând astfel dreptul constituțional federal la avort,

— având în vedere articolul 132 alineatul (2) din Regulamentul său de procedură,

A. întrucât Curtea Supremă a Statelor Unite a stabilit un precedent în cauza de referință Roe/Wade (1973), ulterior reafirmat în hotărârea în cauza Planned Parenthood/Casey (1992) și în hotărârea în cauza Whole Woman’s Health/Hellerstedt (2016), garantând dreptul constituțional în SUA la avort legal înainte de viabilitatea fătului; întrucât Curtea Supremă a decis la 24 iunie 2022 să revoce, cu cinci voturi pentru și patru împotrivă, hotărârea Roe/Wade, anulând dreptul constituțional federal la avort, permițând statelor să interzică avortul în orice moment în timpul sarcinii și deschizând posibilitatea interzicerii complete a avortului;

B. întrucât, în urma adoptării acestei hotărâri de către Curte, opt state au interzis deja avortul; întrucât se preconizează că 26 de state ar putea ajunge să adopte legi care să scoată aproape complet în afara legii avortul; întrucât 13 state au așa-numitele legi „declanșatoare”, care au intrat imediat în vigoare după ce hotărârea în cauza Roe/Wade a fost revocată; întrucât, de atunci, au avut loc tot mai multe demonstrații, atât în SUA, cât și la nivel mondial, pentru a apăra dreptul la avort; întrucât, între timp, rezistența la decizia Curții a crescut, în special odată cu publicarea la 24 iunie 2022 a unui angajament al mai multor state, din partea guvernatorilor statelor California, Oregon și Washington, „de a proteja accesul la asistență medicală reproductivă, inclusiv la avort și la contracepție, și de a proteja pacienții și medicii împotriva eforturilor altor state de a exporta interdicțiile privind avortul în statele noastre” (3);

C. întrucât viețile femeilor și fetelor din SUA vor fi afectate în întreaga țară de hotărârea Curții Supreme, iar consecințele sale negative vor fi resimțite cel mai acut de persoanele aflate în situații vulnerabile; întrucât și alte drepturi legate de sănătatea sexuală și reproductivă și drepturile aferente (SRHR) ar putea fi afectate; întrucât restricționarea sau interzicerea dreptului la avort în SUA, în UE și în toată lumea ar avea un efect disproporționat asupra femeilor aflate în situație de sărăcie, în special asupra femeilor rasializate, inclusiv femeile de culoare, femeile hispanice și femeile indigene, dar și asupra femeilor din zonele rurale, persoanelor LGBTIQ, femeilor cu dizabilități, adolescentelor, femeilor migrante, inclusiv migrantele în situație neregulamentară, și familiilor monoparentale conduse de femei; întrucât serviciile publice de avort pot oferi acces universal la avort legal și în condiții de siguranță pentru toate femeile, inclusiv pentru cele aflate în situații socioeconomice vulnerabile;

D. întrucât SRHR, inclusiv serviciile de avort legal și în condiții de siguranță, constituie un drept fundamental; întrucât incriminarea, întârzierea și refuzarea accesului în ceea ce privește SRHR constituie o formă de violență împotriva femeilor și fetelor; întrucât aceste restricții și interdicții nu reduc numărul avorturilor, ci doar forțează persoanele să călătorească pe distanțe lungi sau să recurgă la avorturi nesigure, făcându-le, de asemenea, vulnerabile la anchete penale și urmăriri penale, și afectează persoanele care au cele mai puține resurse și informații; întrucât aproape toate decesele cauzate de avorturile care nu se desfășoară în condiții de siguranță au loc în țări în care avortul este sever restricționat; întrucât se estimează că numărul anual de decese materne în SUA din cauza avorturilor care nu se desfășoară în condiții de siguranță ar crește cu 21 % (4) în doi ani de la intrarea în vigoare a interdicției; întrucât astfel de decese pot fi prevenite în totalitate; întrucât interdicțiile privind avortul vor duce și la o creștere a numărului de decese legate de sarcini forțate;

E. întrucât, în rândul adolescentelor cu vârste cuprinse între 15 și 19 ani, complicațiile legate de sarcină și naștere sunt principala cauză de deces la nivel mondial; întrucât mamele adolescente sunt mult mai predispuse să își întrerupă studiile și să se confrunte cu șomajul, exacerbând astfel ciclul sărăciei;

F. întrucât există o îngrijorare din ce în ce mai mare cu privire la protecția datelor în contextul revocării hotărârii în cauza Roe/Wade; întrucât prin intermediul aplicațiilor de monitorizare a menstruației sau al instrumentelor de geolocalizare și al motoarelor de căutare se pot colecta date despre persoanele care au contactat o clinică de avort, au achiziționat medicamente care provoacă avortul sau au căutat informații despre avorturi; întrucât persoanele pot fi identificate din aceste motive sau informațiile colectate pot fi folosite împotriva lor; întrucât în statele care au interzis avortul sau care urmează să facă acest lucru, datele digitale privind persoanele care caută, oferă sau înlesnesc avortul pot fi folosite de autoritățile judiciare;

G. întrucât, în pofida progreselor generale înregistrate în ceea ce privește protecția SRHR în întreaga lume, inclusiv în Europa, regresul legat de dreptul de acces la avort legal și în condiții de siguranță reprezintă o îngrijorare gravă; întrucât anularea hotărârii în cauza Roe/Wade ar putea încuraja mișcarea anti-avort din Uniunea Europeană; întrucât Polonia este singurul stat membru al UE care a eliminat din legislația sa un motiv de avort, deoarece Curtea Constituțională nelegitimă a hotărât la 22 octombrie 2020 să anuleze drepturile consacrate de mult timp ale femeilor poloneze, ceea ce implică o interdicție de facto a avortului; întrucât avortul este interzis în Malta; întrucât avortul medical la începutul sarcinii nu este legal în Slovacia și nu este disponibil în Ungaria; întrucât accesul la avort este subminat și în Italia (5); întrucât accesul la servicii de avort este refuzat în alte state membre ale UE, cum ar fi recent în Croația (6);; întrucât este imperativ ca UE și statele sale membre să apere SRHR și să accentueze că drepturile femeilor sunt inalienabile și nu pot fi eliminate sau reduse; întrucât este esențial ca UE și statele sale membre să continue să facă progrese în garantarea accesului la servicii de avort sigure, legale și în timp util, în conformitate cu recomandările și dovezile Organizației Mondiale a Sănătății;

H. întrucât în Europa, femeile se confruntă în continuare cu obstacole care le împiedică să se bucure de drepturile și libertățile lor, din cauza restricțiilor legale, care neglijează drepturile femeilor și le pun inutil viața în pericol; întrucât într-un caz recent, Andreei Prudente, o turistă americană, i s-a interzis să facă un avort în Malta, deși viața sa era în pericol; întrucât apărătoarea drepturilor femeilor, Justyna Wydrzyńska, a fost pusă sub acuzare în temeiul legii draconice împotriva avortului din Polonia, pentru că i-a furnizat unei alte femei pastile pentru avort;

I. întrucât Carta consacră principalele drepturi și libertăți fundamentale ale persoanelor care trăiesc în UE; întrucât protecția avortului legal și în condiții de siguranță are implicații directe pentru exercitarea efectivă a drepturilor recunoscute în Carta drepturilor fundamentale, cum ar fi demnitatea umană, autonomia personală, egalitatea și integritatea fizică;

J. întrucât la 9 iunie 2022, Parlamentul a adoptat o rezoluție fermă intitulată „Amenințările globale la adresa drepturilor în materie de avort: posibila revocare a drepturilor în materie de avort în SUA de către Curtea Supremă”, întrucât recomandările din această rezoluție sunt în continuare relevante și ar trebui aplicate (7);

1. condamnă încă o dată cu fermitate regresul înregistrat la nivel mondial în ceea ce privește drepturile femeilor și SRHR, inclusiv în SUA și în unele state membre ale UE; reamintește că SRHR sunt drepturi fundamentale ale omului care ar trebui protejate și consolidate și nu pot fi în niciun caz slăbite sau retrase; invită guvernele statelor care au adoptat legi și alte măsuri ce conțin interdicții și restricții privind avortul să le abroge și să se asigure că legislația lor este în conformitate cu drepturile femeilor protejate la nivel internațional și cu standardele internaționale în domeniul drepturilor omului;

2. propune includerea dreptului la avort în Cartă; consideră că ar trebui prezentată Consiliului o propunere de modificare a Cartei drepturilor fundamentale după cum urmează: Articolul 7a (nou) „Articolul 7a Dreptul la avort Orice persoană are dreptul la avort legal și în condiții de siguranță.”

3. reiterează, în acest context, rezoluția sa din 9 iunie 2022 referitoare la convocarea unei convenții pentru revizuirea tratatelor; se așteaptă ca Consiliul European să se întrunească în acest scop; propune ca, în cadrul acestui proces, să fie inclus în Cartă dreptul la avort legal și în condiții de siguranță; solicită ca Parlamentul European să fie implicat în fiecare etapă a procesului;

4. își exprimă solidaritatea fermă și sprijinul față de femeile și fetele din SUA, precum și față de persoanele implicate atât în furnizarea, cât și în promovarea dreptului și accesului la servicii legale și sigure de avort în astfel de circumstanțe dificile; sprijină, de asemenea, solicitarea ca Congresul SUA să adopte un proiect de lege care să protejeze avortul la nivel federal;

5. este profund îngrijorat de faptul că interdicțiile și alte restricții privind avortul afectează în mod disproporționat femeile aflate în sărăcie, în special femeile rasializate, inclusiv femeile de culoare, femeile hispanice și femeile indigene, precum și femeile din zonele rurale, persoanele LGBTIQ, femeile cu dizabilități, adolescentele, femeile migrante, inclusiv migrantele în situație neregulamentară și familiile monoparentale conduse de femei; accentuează că femeile care, din cauza obstacolelor financiare sau logistice, nu își pot permite să se deplaseze la clinici de sănătate reproductivă în statele sau țările învecinate sunt expuse unui risc mai mare de a fi supuse unor proceduri nesigure și care pun viața în pericol sau de a fi obligate să își ducă sarcina la termen împotriva voinței lor, ceea ce reprezintă o încălcare a drepturilor omului și o formă de violență de gen ( 8 )

6. invită guvernul SUA să asigure protecția datelor pentru toți, în special pentru cei care caută, furnizează și înlesnesc avorturile, permițând accesul privat și securizat, stopând monitorizarea comportamentală, consolidând politicile de ștergere a datelor, criptând datele în tranzit, permițând criptarea implicită a mesajelor de la un capăt la altul, împiedicând urmărirea poziției și asigurându-se că utilizatorii sunt notificați atunci când le sunt căutate datele ( 9 )

7. evidențiază lipsa accesului la contracepție și nevoile nesatisfăcute existente ( 10 ) ; accentuează că ar trebui să se acorde prioritate combaterii violenței sexuale, educației cuprinzătoare, adaptate vârstei și bazate pe dovezi privind sexualitatea și relațiile pentru toți, unei game de metode și materiale contraceptive de înaltă calitate, accesibile, sigure și, după caz, gratuite, precum și consilierii în materie de planificare familială, precum și serviciilor de sănătate; recunoaște rolul jucat de ONG-uri în calitate de furnizori de servicii și de susținători ai SRHR și le încurajează să își continue activitatea;

8. invită Comisia și statele membre să își intensifice sprijinul politic pentru apărătorii drepturilor omului și furnizorii de asistență medicală activi în promovarea SRHR, precum și pentru societatea civilă și organizațiile locale din domeniul drepturilor femeilor și al SRHR, care sunt actori-cheie în favoarea unor societăți caracterizate de egalitatea de gen și furnizori esențiali de servicii și informații în materie de SRHR, în special cei care lucrează în contexte dificile în Europa; îndeamnă Comisia să-i protejeze și să-i sprijine pe acești apărători ai drepturilor împotriva oricărei persecuții cu care s-ar putea confrunta;

9. este îngrijorat cu privire la o posibilă creștere a fluxului de bani care finanțează grupuri împotriva egalității de gen și anti-alegere în lume, inclusiv în Europa;

10. solicită UE și statelor sale membre să recunoască din punct de vedere juridic avortul și să apere respectarea dreptului la avort legal și în condiții de siguranță și a altor SRHR; solicită, de asemenea, ca UE să acționeze ca un susținător al acestui drept și să facă din recunoașterea sa o prioritate-cheie în negocierile din cadrul instituțiilor internaționale și al altor foruri multilaterale cum ar fi Consiliul Europei, precum și să pledeze pentru includerea sa în Declarația Universală a Drepturilor Omului;

11. condamnă faptul că multe femei din UE încă nu pot avea acces la servicii de avort din cauza restricțiilor juridice, financiare, sociale și practice care există încă în unele state membre;

12. îndeamnă statele membre să dezincrimineze avortul și să elimine și să combată obstacolele din calea avortului legal și în condiții de siguranță și a accesului la SRHR; invită statele membre să garanteze accesul la servicii de avort legale, gratuite și în condiții de siguranță, la servicii și materiale legate de asistența medicală prenatală și maternă, la planificare familială voluntară, la contracepție, la servicii adaptate tinerilor și la servicii legate de prevenirea, tratarea, îngrijirea și sprijinul legate de HIV, fără discriminare;

13. recomandă să fie organizată cât mai repede posibil o delegație în SUA pentru a evalua impactul deciziei Curții Supreme și pentru a sprijini ONG-urile pentru drepturile femeilor și mișcările pro-alegere din țară; solicită ca viitoarele delegații ale Parlamentului European care călătoresc la Washington să aducă constant în discuție problema drepturilor la avort și să se întâlnească cu organizații pentru drepturile femeilor;

14. invită Serviciul European de Acțiune Externă, Delegația UE în SUA, Comisia și toate statele membre ale UE să folosească toate instrumentele de care dispun pentru a-și consolida acțiunile de contracarare a regresului în ceea ce privește drepturile femeilor și SRHR, inclusiv prin compensarea oricărei posibile reduceri a finanțării SRHR de către SUA la nivel mondial și prin susținerea fermă și acordarea de prioritate accesului universal la avort legal și în condiții de siguranță și la alte SRHR în relațiile lor externe;

15. încredințează Președintei sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, reprezentantului special al UE pentru drepturile omului, președintelui Statelor Unite ale Americii și administrației sale, Congresului SUA și Curții Supreme a SUA.

(1) JO C 81, 18.2.2022, p. 43.

(2) Texte adoptate, P9_TA(2022)0243.

(3) https://www.gov.ca.gov/2022/06/24/west-coast-states-launch-new-multi-state-commitment-to-reproductive-freedom-standing-united-on-protecting-abortion-access/

(4) https://ncpolicywatch.com/2022/05/05/study-shows-an-abortion-ban-may-lead-to-a-21-increase-in-pregnancy-related-deaths/

(5) https://search.coe.int/cm/Pages/result_details.aspx?ObjectId=0900001680687bdc; http://www.refreg.ep.parl.union.eu/RegData/etudes/BRIE/2018/608853/IPOL_BRI(2018)608853_EN.pdf

(6) https://www.roda.hr/en/news/support-for-accessible-safe-and-legal-termination-of-pregnancy-in-croatia.html

(7) https://www.europarl.europa.eu/doceo/document/TA-9-2022-0243_RO.html

(8) https://www.ohchr.org/Documents/Issues/Women/WRGS/SexualHealth/INFO_Abortion_WEB.pdf

(9) https://www.eff.org/deeplinks/2022/06/effs-statement-dobbs-abortion-ruling

(10) Raportul UNFPA privind situația populației mondiale, „Seeing the Unseen: The case for action in the neglected crisis of unintended pregnancy”, 30 martie 2022.